
	ΟΔΥΣΣΕΑΣ ΕΛΥΤΗΣ

Ποίηση – Θεωρία – Πρόσληψη

 (Πρακτικά Ημερίδας)
στο Σπίτι της Κύπρου

Την Παρασκευή 27 Φεβρουαρίου 2015 παρουσιάστηκε στο Σπίτι της Κύπρου η έκδοση  των Πολιτιστικών Υπηρεσιών του Υπουργείου Παιδείας και Πολιτισμού της Κύπρου ΟΔΥΣΣΕΑΣ ΕΛΥΤΗΣ, Ποίηση – Θεωρία – Πρόσληψη (Πρακτικά Ημερίδας)  που κυκλοφορεί από τις Εκδόσεις ύψιλον. 

Στην έκδοση δημοσιεύονται τα αναθεωρημένα πρακτικά της ημερίδας Οδυσσέας Ελύτης: 100 χρόνια από τη γέννησή του. Η ημερίδα συνδιοργανώθηκε, με αφορμή τα εκατό χρόνια από τη γέννηση του Οδυσσέα Ελύτη και την ανακήρυξη του 2011 ως έτους αφιερωμένου στην ποίησή του, από τις Πολιτιστικές Υπηρεσίες του Υπουργείου Παιδείας και Πολιτισμού, το Τμήμα Βυζαντινών και Νεοελληνικών Σπουδών του Πανεπιστημίου Κύπρου και το Τμήμα Γαλλικών Σπουδών και Σύγχρονων Γλωσσών του Πανεπιστημίου Κύπρου.

Η πρωτοβουλία των Πολιτιστικών Υπηρεσιών του Υπουργείου Παιδείας και Πολιτισμού της Κύπρου, να δημοσιευθούν οι εισηγήσεις των καταξιωμένων μελετητών της ημερίδας, αποτελεί από πλευράς Κύπρου ελάχιστη συνεισφορά στη μελέτη του έργου του μεγάλου ποιητή του ελληνισμού, είπε η Μορφωτικός Σύμβουλος κ. Μαρία Παναγίδου καλωσορίζοντας τους ομιλητές και τους παρευρισκομένους.
Χαιρετισμό απηύθυνε η Ανώτερη Μορφωτική Λειτουργός των Πολιτιστικών Υπηρεσιών του Υπουργείου Παιδείας και Πολιτισμού της Κύπρου κ. Νάντια Στυλιανού η οποία αναφέρθηκε στις δράσεις των Πολιτιστικών Υπηρεσιών που έχουν στόχο την προβολή του έργου σημαντικών πνευματικών δημιουργών ενώ στη συνέχεια μίλησε για τα στοιχεία που καθιστούν τον Ελύτη διαχρονικό και σύγχρονο, ελληνικό και οικουμενικό, όπως η νιότη του πνεύματος, η διαπερατότητα του βλέμματος και η μεθεκτική λειτουργία με τη φύση.
Η ποιήτρια Ιουλίτα Ηλιοπούλου έκανε μια ευσύνοπτη παρουσίαση των μελετημάτων που περιλαμβάνονται στον παρουσιαζόμενο τόμο σημειώνοντας ότι ο στόχος είναι να δείξει ή να υπαινιχθεί μέσα από τις σύντομες αυτές καταθέσεις, την ύπαρξη πολλών τρόπων, πολλών οδών προσέγγισης στο μέγιστο έργο του Οδυσσέα Ελύτη, να διευρύνει τα όρια της δικής μας σκέψης, έχοντας μάλιστα να κάνουν με την πολυεπίπεδη, πολύτροπη, πολυθεματική ποίησή του.
Στην ομιλία του, ο Πρόεδρος του Τμήματος Βυζαντινών και Νεοελληνικών Σπουδών του Πανεπιστημίου Κύπρου, Καθηγητής Νεοελληνικής Φιλολογίας κ. Παντελής Βουτουρής, επεσήμανε ότι ο Ελύτης είναι ο μόνος έλληνας ποιητής ο οποίος έχει διαμορφώσει μιαν αισθητική θεωρία για την τέχνη, μια συνολική ολιστική, συγκροτημένη θεωρία που ξεκινάει με μια αποτίμηση της τέχνης στην οποία προσαρμόζει την δική του ποιητική, εστιάζοντας σε σημαντικά ζητήματα που θέτει η ποιητική και η αισθητική θεωρία του μεγάλου ποιητή.

Το γεγονός που προσδίδει ιδιαίτερη σημασία στον τόμο είναι μια ενδεικτική συλλογή κειμένων που προβάλλει μερικούς από τους τρόπους που ο Ελύτης διδάσκεται, διαβάζεται και μεταφράζεται σε διαφορετικούς γεωγραφικούς χώρους είπε ο κ. Μαρίνος Πουργούρης, Επίκουρος Καθηγητής Πανεπιστημίου Κύπρου και επιμελητής της έκδοσης, υπογραμμίζοντας ότι το έργο του παραμένει ένα από τα πιο συγκριτικά και οικουμενικά στη σύγχρονη ελληνική δημιουργία.

